สินมั่นคงเล็งขยับเบี้ยหากเงินเฟ้อแตะ7%
สินมั่นคงฯ หวั่นเงินเฟ้อพุ่งไม่หยุด เล็งปรับเบี้ยรถยนต์เพิ่มตามค่าสินไหม
18 ส.ค. 2554

สินมั่นคงฯ หวั่นเงินเฟ้อพุ่งไม่หยุด เล็งปรับเบี้ยรถยนต์เพิ่มตามค่าสินไหม
นายเรืองเดช ดุษฎีสุรพจน์ ประธานกรรมการบริหารและกรรมการผู้จัดการ บริษัท สินมั่นคง ประกันภัย เปิดเผยว่า บริษัทอาจจำเป็นต้องมีการปรับเบี้ยประกันภัยรถยนต์เพิ่มขึ้น หากอัตราเงินเฟ้อของไทยปรับเพิ่มขึ้นไปอยู่ที่ระดับ 7% จากปัจจุบันอยู่ประมาณ 4% เพื่อให้สอดคล้องกับต้นทุน โดยเฉพาะค่าสินไหมที่เพิ่มขึ้น
“เราไม่ได้ขึ้นค่าเบี้ยมา 2 ปีแล้ว แม้ที่ผ่านมาเงินเฟ้อจะเพิ่มขึ้นก็ตาม ซึ่งส่วนหนึ่งอาจเป็นเพราะเบี้ยเราสูงกว่าตลาดด้วย แต่ถ้าเงินเฟ้อขยับไปถึง 7% ก็คงไม่ไหวเหมือนกัน เราก็คงต้องปรับเพิ่มขึ้นบ้าง แต่ช่วงนี้คงต้องคุมเรื่องค่าสินไหมให้ได้ก่อน” นายเรืองเดช กล่าว
ทั้งนี้ เบี้ยประกันภัยรถยนต์ยังมีสัดส่วนสูงถึง 85-86% และมีอัตราความเสียหายต่อเบี้ยประกันอยู่ที่ 55% โดยลูกค้าหลักยังอยู่ในเขตกรุงเทพฯ และปริมณฑล 60% ส่วนที่เหลืออยู่ต่างจังหวัด แต่ในช่วงครึ่งปีหลังนี้บริษัทคงไม่มีสินค้าใหม่ออกมากระตุ้นตลาดอีก เพราะในปีนี้ตั้งเป้าเติบโตแค่ 15% เท่านั้น เพื่อให้สอดคล้องกับมาตรฐานและคุณภาพบริการที่บริษัทกำหนดไว้โดยไม่บกพร่อง ซึ่งหากบริษัทไม่สนใจเรื่องคุณภาพบริการก็สามารถเติบโตได้ถึง 20% 
อย่างไรก็ตาม ในปี 2555 หากตัวเลขเติบโตทางเศรษฐกิจหรือจีดีพีสูงกว่า 4.5% บริษัทก็ตั้งเป้าเติบโต 20-25% ซึ่งปีนี้ได้เตรียมพร้อมเรื่องสาขาและพนักงานไว้หมดแล้ว และยังไม่มีปัญหาเรื่องฐานะการเงินด้วย เพราะมีเงินกองทุนอยู่ถึง 2,400 ล้านบาท ตามเกณฑ์เงินกองทุนตามระดับความเสี่ยงหรืออาร์บีซี